सिनेमा भोजपुरी के एह साल के सबले चर्चित फिलिम “कईसन पियवा के चरित्तर बा” के होली का शुभ मौका पर पूरा भारत में एके साथ रिलीज कइल जाई. बिहार में एकरा के हिन्दी फिलिमन के जानल मानल वितरक माँ सोना फिल्म्स रिलीज़ करत बिया त मुंबई में भोजपुरी फिलिमन के नंबर वन वितरक प्रदीप भईया.
भोजपुरी सिने उद्योग में चर्चा का विषय बन रहल एह फिल्म पर भोजपुरी के दिग्गजन के निगाहें लागल बा. काहे कि विविधता भरल एह फिल्म में जहाँ भोजपुरिया सुपर स्टार रवि किशन के दर्जनों रूप नज़र आई ओहिजे मनोज पाण्डेय के एक्शन लोग के आकर्षित करी. भोजपुरिया दर्शकन के रानी अदाकारा रानी चटर्जी रवि किशन से नैन मटक्का करीहें त केक अंजना सिंह मनोज पांडे का साथे. एह लोग का अलावे फिलिम में शक्ति सिंह, संजय पाण्डेय, अयाज़ खान अउर हितेन पाण्डेय दुनु नायकन के हेकड़ी ठंढा करे का जुगत में लागल रहीहें.
माँ विन्ध्वासिनी विजन प्रस्तुत निर्मात्री नेहा तिवारी के एह फिल्म के निर्देशक हउवें संतोष मिश्रा जिनका खाते भोजपुरी के सबले बेसी हिट फिलिमन के लिखनाई जुड़ल बा. “कईसन पियवा के चरित्तर बा” के एगो अउरी मजबूत पक्ष बावे एकर संगीत जवना के रचले बाड़न मधुकर आनंद. एक्शन, इमोशन, रोमांस आ रोमाच से सजल एह फिल्म का बारे में रवि किशन के कहना बा कि सिनेमा भोजपुरी के तिसरका दौर में सफल भइल फिलिमन का अगिला पाँत में ई फिलिम रहे वाली बिया.
बहरहाल होली के रंग का संग लोग बेसब्री से जानल चाही कि कईसन पियवा के चरित्तर बा.
(उदय भगत के रपट से)
bho_Deva bho_Deva bho_Deva bho_Deva bho_Deva